CELEX: 62010TN0101
Language: da
Date: 2010-03-03 00:00:00
Title: Sag T-101/10: Sag anlagt den 3. marts 2010 — Polen mod Kommissionen

1.5.2010   
            
            
               DA
            
            
               Den Europæiske Unions Tidende
            
            
               C 113/68
            
         Sag anlagt den 3. marts 2010 — Polen mod Kommissionen
   (Sag T-101/10)
   2010/C 113/101
   Processprog: polsk
   
      Parter
   
   
      Sagsøger: Republikken Polen (ved M. Szpunar, som befuldmægtiget)
   
      Sagsøgt: Europa-Kommissionen
   
      Sagsøgerens påstande
   
   
               —
            
            
               Artikel 3 i Kommissionens forordning (EF) nr. 1193/2009 af 3. november 2009 om berigtigelse af forordning (EF) nr. 1762/2003, (EF) nr. 1775/2004, (EF) nr. 1686/2005 og (EF) nr. 164/2007 og om fastsættelse af produktionsafgifterne i sukkersektoren for produktionsåret 2002/03, 2003/04, 2004/05, 2005/06 (1) annulleres, for så vidt som denne bestemmelse ændrer ordlyden af artikel 2 i Kommissionens forordning (EF) nr. 1686/2005 af 14. oktober 2005 om fastsættelse for produktionsåret 2004/05 af produktionsafgifterne samt koefficienten for tillægsafgiften for sukker (2).
            
         
               —
            
            
               Kommissionen tilpligtes at betale sagens omkostninger.
            
         
      Søgsmålsgrunde og væsentligste argumenter
   
   Sagsøgeren gør gældende, at den anfægtede bestemmelse fastsætter en differentiering af koefficienten for tillægsafgiften for sukker for produktionsåret 2004/05, således at den nævnte koefficient for de »nye« medlemsstater fastsættes på 0,25466 og for de femten medlemsstater på 0,14911.
   Til støtte for sit søgsmål gør sagsøgeren følgende søgsmålsgrunde gældende:
   
                
            
            
               Kommissionen har angiveligt manglet kompetence og har tilsidesat artikel 16 i Rådets forordning (EF) nr. 1260/2001 (3), der alene har bemyndiget Kommissionen til at fastsætte en enkelt koefficient på samme niveau for hele EU. De forskellige sprogversioner af forordning nr. 1260/2001 er i den henseende fuldt overensstemmende og enslydende. Derudover kan grundprincipperne i den fælles markedsordning for sukker ikke blot ikke retfærdiggøre en fravigelse af ordlyden af bestemmelserne i forordning nr. 1260/2001, men udelukker helt en sådan fravigelse. Den ensartede koefficient er nemlig et væsentligt instrument til virkeliggørelsen af grundsætningerne i den fælles markedsordning for sukker.
            
         
                
            
            
               For det andet er princippet om de nye medlemsstaters øjeblikkelige og fuldstændige overtagelse af den gældende fællesskabsret angiveligt blevet tilsidesat. Den anfægtede bestemmelse er i realiteten en overgangsbestemmelse, der ikke har hjemmel i tiltrædelsesakten fra 2003 eller i de retsakter, der er vedtaget på grundlag af denne. Artikel 2 i tiltrædelsesakten udgør således grundlaget for Republikken Polens overtagelse af alle de med medlemskabet forbundne rettigheder og pligter, herunder også retten til at drage fordel af for store betalinger og pligten til at dække tab på sukkermarkedet, der er forekommet i tidligere år.
            
         
                
            
            
               For det tredje foreligger der angiveligt en tilsidesættelse af forbuddet mod forskelsbehandling. Det eneste kriterium for differentieringen af koefficienten er datoen for medlemsstaternes tiltrædelse af Den Europæiske Union. De nye medlemsstaters tiltrædelse kan ikke i sig selv udgøre et objektivt kriterium, der kan berettige den indførte differentiering, henset til at følgerne af tiltrædelsen er reguleret udtømmende i tiltrædelsesakten og de retsakter, der er vedtaget på grundlag af denne.
            
         
                
            
            
               For det fjerde er solidaritetsprincippet angiveligt blevet tilsidesat. Producenternes solidaritetsprincip er et grundlæggende princip i den fælles markedsordning for sukker, og det medfører, at udgifterne til finansieringen af dette marked bæres af alle producenter i fællesskab, således at der på baggrund af objektive kriterier opnås økonomisk neutralitet ikke på hver enkelt medlemsstats niveau, men på den samlede Unions niveau. Differentieringen af koefficienten for de enkelte medlemsstater udgør en vilkårlig, uforholdsmæssig og usolidarisk fordeling af omkostningerne forbundet med finansieringen af sukkermarkedet.
            
         
                
            
            
               For det femte er artikel 253 EF (nu artikel 296, stk. 2, TEUF) angiveligt blevet tilsidesat, idet den anfægtede bestemmelse er utilstrækkeligt begrundet. Kommissionen har hverken angivet de omstændigheder, der kan berettige differentieringen af koefficienterne, eller de formål, som forfølges ved en sådan differentiering.
            
         
      (1)  EUT L 321 af 8.12.2009, s. 1.
   
      (2)  EUT L 271 af 15.10.2005, s. 12.
   
      (3)  Rådets forordning (EF) nr. 1260/2001 af 19.6.2001 om den fælles markedsordning for sukker (EFT L 178 af 30.6.2001, s. 1).